text: Se billederne: 100-årsdagen for krigens afslutning markeret i Haderslev
  11 november 2018 kl. 15.41
  I Haderslev har der i dag været flere mindegudstjenester og kransenedlæggelser til ære for de faldne soldater fra Første Verdenskrig. 
  Den 11. november 1918 klokken 11 sluttede den Første Verdenskrig. Tæt ved 35.000 mænd fra det nuværende Sønderjylland deltog i krigen.
  I Haderslev begyndte søndagen med en mindegudstjeneste i domkirken, og efterfølgende var der ceremonier og kransenedlæggelser ved monumenterne for de faldne på Damager Kirkegård og Klosterkirkegården.
  Søndag eftermiddag var der et foredragsarrangement i gymnastiksalen på Haderslev Kaserne, hvor temaerne blandt andet var 'Kan det ske igen - læren af Første Verdenskrig i lyset af den sikkerhedspolitiske situation i Europa' ved Niels Bo Poulsen, der er chef for Institut for Militærhistorie, Kulturforståelse og Krigsteori.
  
  FØRSTE VERDENSKRIG:
  Krigen blev skudt i gang den 28. juni 1914, hvor en serbisk nationalist skød Østrig-Ungarns ærkehertug Franz Ferdinand og hans kone i Sarajevo, da Østrig-Ungarn seks år tidligere havde annekteret kongeriget Bosnien.Mordet udløste en krigserklæring fra Østrig-Ungarn til Serbien, og det spredte sig som ringe i vandet. En kædereaktion af krigserklæringer mellem de europæiske lande var en realitet.På den ene side stod Det Russiske Kejserrige, Frankrig, Det Britiske Imperium, Italien og USA. På den anden side Østrig-Ungarn, Det Tyske Kejserrige, Bulgarien og Det Osmanniske Rige.I Første Verdenskrig blev der brugt nye våben, som stadig bliver benyttet i krige i dag. Giftgas, kampvogne, krigsfly, flammekastere og ikke mindst maskingeværet fik sit gennembrud i krigen.Krigen sluttede fire år senere: Den 11. november 1918.Kilde: Historienet.dk
  
  
  